Flemming Bonne (SF), 2009-05-14:
Jeg sad og lyttede til ministerens fremlæggelse og sad og ventede på, om der skulle være noget nyt i forhold til det, vi har hørt de foregående år, men der var ikke rigtig noget nyt at komme efter.
Vi har stadig væk, som vi ser det, både problemer med at respektere det kommunale selvstyre, problemer med de økonomiske rammer for kommunerne og problemer med at få en rimelig fordeling kommunerne imellem, således at vi sikrer, at alle kommuner i dette land er i stand til at løse deres velfærdsopgaver.
Som jeg sagde i min begrundelse, hvor jeg var inde på, at vi har haft nogle år med lave økonomiske vækstrammer for kommunerne, mener vi faktisk, at vi bliver nødt til at øge de kommunale økonomiske vækstrammer.
Det bliver vi nødt til, hvis vi vil tage det alvorligt, at vi vil leve op til alle de løfter, der er givet i forbindelse med kommunalreformen, og de løfter, der ellers sådan bliver givet ved festlige lejligheder, om, at vi vil være med til at sikre, at kommunerne får finansieret deres sammenlægningsudgifter, at vi respekterer, at kommunerne faktisk er i gang med danmarkshistoriens allerallerstørste fusion nogen sinde, og at det kræver investeringer.
Derfor skal der et økonomisk løft til.
Jeg nævnte også, at vi har været vidne til sanktionspolitik og en meget stærk statslig detailregulering, og der ser jeg frem til, at man kan indgå aftaler med Kommunernes Landsforening, som i et rimeligt omfang sikrer, at der sker en reel afbureaukratisering, og at der udvises en større respekt for det kommunale selvstyre.
Det er jo således, at det i forbindelse med kommunalreformen var tanken, at kommunerne skulle gøres større og økonomisk stærkere, at de skulle handle mere økonomisk forsvarligt og professionelt, og jeg ved ikke, hvad der blev sagt af pæne ord.
Det skylder regeringen nu at leve op til i nogle fornuftige aftaler med Kommunernes Landsforening, således at kommunalbestyrelsesmedlemmerne kan få magten tilbage i kommunalbestyrelserne.
Vi har levet med nogle stramme service- og anlægslofter, og det, selv om der har været og stadig væk er et meget stort behov for investeringer i fremtidens velfærd.
Der er især behov for investeringer på energi-, klima- og skoleområdet.
Og det kan altså kun gøres, hvis man vil sikre kommunerne de rigtige rammer at arbejde ud fra, sikre, at beslutningskraften bliver lagt der, hvor den fornødne viden er - og det er altså ude i kommunerne hos de dygtige kommunale medarbejdere.
Vi skal som sagt senere i dag diskutere problemet med affolkningen af kommunerne ude i udkantsområderne, og i den forbindelse tror jeg, det er meget vigtigt, at man tager hele finansieringen af kommunerne meget alvorligt.
I udkantsområderne befinder der sig en række kommuner, som har alvorlige økonomiske problemer, og derude er det altså således, at forholdet mellem skat og den service, der leveres, er i en ekstrem ubalance.
Og det er jo naturligvis, fordi der i de kommuner ikke er den vækst, som der er i resten af Danmark og især i vækstområderne.
Det bliver man nødt til at udligne sig ud af.
Hvis ikke man er i stand til at sprede væksten og sørge for, at der er rammer for vækst overalt i landet, må man sprede pengene.
Så må man tage profitten af det, der kommer ind i resten af landet, og fordele det.
Men det er ikke den optimale løsning.
Det, kommunerne vil, er, at de selv får rammer, således at de kan udvikle stærke kommuner, en stærk erhvervsstruktur osv. Jeg vil gerne her afslutningsvis på vegne af SF, Socialdemokraterne, Enhedslisten og Radikale Venstre fremsætte følgende: